Diari Oficial de la Generalitat Valenciana


Sumari del DOGV 6189, del 21-01-2010 (2010/484)

RESOLUCIÓ de 18 de gener de 2010, del director general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni marc de col·laboració entre el Ministeri d'Indústria, Turisme i Comerç i la Generalitat per a la realització de plans de millora de la qualitat del servici elèctric, plans de control de tensió i neteja de marges a la Comunitat Valenciana, a càrrec de la tarifa 2008.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6189

Data del DOGV
:   21-01-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/484


Data del document
:   18-01-2010

Organisme emissor
:   Conselleria d'Indústria, Comerç i Innovació

Tipus de document
:   Resolució

Descriptors 

:   * Conselleria Infraestructures i Transport
    * administració central
    * cooperació administrativa

RESOLUCIÓ de 18 de gener de 2010, del director general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni marc de col·laboració entre el Ministeri d'Indústria, Turisme i Comerç i la Generalitat per a la realització de plans de millora de la qualitat del servici elèctric, plans de control de tensió i neteja de marges a la Comunitat Valenciana, a càrrec de la tarifa 2008. [2010/484]
El Ministeri d'Indústria, Turisme i Comerç i la Generalitat han subscrit, després de la tramitació prèvia reglamentària, el 28 de juliol de 2009, el conveni marc de col·laboració per a la realització de plans de millora de la qualitat del servici elèctric, plans de control de tensió i neteja de marges a la Comunitat Valenciana, a càrrec de la tarifa 2008.
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, i l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentada conveni, que ha quedat inscrit en el Registre de Convenis de la Generalitat amb el número 0059/2010, i que figura com a annex d'esta resolució.
Valencia, 18 de gener de 2010.- El director general de Relacions amb Les Corts i Secretariat del Consell: Ángel Mompó Romero.
Conveni marc de col·laboració entre el Ministeri d'Indústria, Turisme i Comerç i la Generalitat de la Comunitat Valenciana, per a la realització de plans de millora de la qualitat del servici elèctric, plans de control de tensió i de neteja de marges a la Comunitat Valenciana, a càrrec de la tarifa 2008
Madrid, 28 de juliol de 2009
Reunits
Pedro Luis Marín Uribe, secretari general d'Energia del Ministeri d'Indústria, Turisme i Comerç, de conformitat amb el que disposa el paràgraf quart de l'article 4 de l'Orde ITC/3860/2007, de 28 de desembre, per la qual es revisen les tarifes elèctriques a partir de l'1 de gener de 2008.
Mario Flores Lanuza, conseller d'Infraestructures i Transport de la Comunitat Valenciana, en virtut de l'Acord del Consell de 24 de juliol de 2009.
En funció dels seus respectius càrrecs,
Exposen
1. Que l'article 48.2 de la Llei 54/1997, de 27 de novembre, del Sector Elèctric, reconeix que «l'administració general de l'Estat establirà les línies d'actuació en matèria de qualitat del servici, tendents a la consecució dels objectius de qualitat, tant en consum final com en zones que, per les seues característiques demogràfiques i tipologia del consum, es puguen considerar idònies per a la determinació d'objectius diferenciats.
Per a la implantació de les mencionades línies d'actuació s'instrumentaran programes d'actuació en col·laboració amb les comunitats autònomes que, sense perjuí d'altres mesures, podran ser presos en consideració per al reconeixement de costos a efectes retributius, amb un informe previ de l'administració competent per a autoritzar les instal·lacions de distribució corresponents, en el qual es constate que les esmentades inversions responen a la consecució dels objectius de qualitat previstos».
2. Per la seua banda, el Reial Decret 1955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica, com a desplegament de l'esmentat article de la llei, establix en l'apartat 1 de l'article 107 que «les empreses distribuïdores podran declarar a l'administració competent l'existència de zones on tinguen dificultat temporal per al manteniment de la qualitat exigible, i presentar al mateix temps un programa d'actuació temporal que permeta la correcció de les causes que ho originen. Estos programes es podran incloure en els plans de millora de qualitat de servici i l'electrificació i millora de la qualitat en l'àmbit rural que s'instrumenten a través de la tarifa per mitjà de convenis de col·laboració entre el Ministeri d'Economia, les comunitats autònomes i ciutats de Ceuta i Melilla i les empreses distribuïdores».
I a continuació en l'apartat 2 es fixen els criteris i l'orde de prioritats per a efectuar el repartiment de la quantitat anual que, si és el cas, es fixe en la tarifa, de tal forma que cap zona puga estar inclosa en estos plans més de dos anys i hauran d'estar finançats per les empreses distribuïdores en una quantia no inferior al 50 per 100 de les inversions que s'hi realitzen.
3. D'altra banda, l'Orde ITC/3860/2007, de 28 de desembre, per la qual es revisen les tarifes elèctriques a partir de l'1 de gener de 2008, en l'article 4 sobre plans de qualitat de servici establix:
«D'acord amb l'article 48.2 de la Llei 54/1997, de 27 de novembre, i la seua normativa de desplegament, s'inclou en la tarifa de l'any 2008, dins dels costos reconeguts per a la retribució de la distribució, una partida específica que no podrà superar els 90.000 milers d'euros a fi de realitzar inversions en instal·lacions per a millorar la qualitat del servici en zones on se superen els índexs de qualitat establits per a l'activitat de distribució.
Dins d'esta partida i als efectes previstos en l'apartat 3 de l'article 9 del Reial Decret 1164/2001, de 26 d'octubre, pel qual s'establixen tarifes d'accés a les xarxes de transport i distribució, els plans de control de tensió que realitzen les empreses distribuïdores per a complir els requisits de control de tensió exigits a estes respecte a la xarxa de transport, hauran de ser inclosos, si és el cas, en els plans de qualitat.
Així mateix, d'esta partida de 90.000 milers d'euros, 10.000 milers d'euros es destinaran a plans per a realitzar la neteja de la vegetació dels marges per on discórreguen línies elèctriques de distribució.
L'execució d'esta partida s'haurà de realitzar en règim de cofinançament amb les comunitats autònomes o ciutats de Ceuta i Melilla, per mitjà de convenis de col·laboració per a la realització de plans de millora de qualitat de servici subscrits entre la Secretaria General d'Energia, del Ministeri d'Indústria, Turisme i Comerç i les administracions territorials anteriorment indicades que incloguen inversions en instal·lacions de distribució en les zones esmentades.
La Comissió Nacional d'Energia obrirà un compte en règim de depòsit a estos efectes i el comunicarà per mitjà de circular publicada en el Boletín Oficial del Estado, on ingressarà en cada liquidació la part que li corresponga a este fi. El mencionat compte es liquidarà a les empreses distribuïdores amb l'autorització prèvia de la Direcció General de Política Energètica i Mines una vegada realitzada la posada en marxa de les instal·lacions incloses en els convenis de col·laboració a què s'ha fet referència en el paràgraf anterior».
4. D'altra banda, el Reial Decret 1432/2008, de 29 d'agost, pel qual s'establixen mesures per a la protecció de l'avifauna contra la col·lisió i l'electrocució en línies elèctriques d'alta tensió, en la disposició addicional única sobre plans d'inversions a l'adaptació de línies elèctriques, establix:
«Per a aconseguir el compliment dels fins perseguits per este reial decret, el Govern, a través del Ministeri de Medi Ambient, i Medi Rural i Marí, habilitarà els mecanismes i pressupostos necessaris per a escometre el finançament total de les adaptacions previstes en la disposició transitòria única, apartat 2, en un termini no superior als cinc anys des de l'entrada en vigor d'este reial decret. L'execució de les adaptacions en cap cas superarà els dos anys des de l'aprovació del finançament corresponent».
5. En este context, consideren les parts que el nou marc legal definit en la Llei del Sector Elèctric, amb l'aplicació dels reials decrets esmentats i els criteris exposats, permetrà un finançament adequat a determinades inversions en instal·lacions de distribució en zones de la Comunitat Valenciana que contribuiran a aconseguir una adequada qualitat de servici en estes.
Estes inversions permetran desenvolupar les actuacions aprovades per la Direcció General d'Energia de la Conselleria d'Infraestructures i Transport de la Generalitat, dins de cada un dels programes d'actuació temporal dissenyats per les empreses del sector en les seues respectives zones de distribució per a la consecució de la qualitat exigible d'acord amb la vigent legislació, tot això a l'empara de l'article 107.1, del Reial Decret 1.955/2.000, ja citat.
6. L'administració general, fent ús de les competències a què es referix l'article 149.1, 25ª de la Constitució Espanyola.
7. La Conselleria d'Infraestructures i Transport de la Generalitat de la Comunitat Valenciana, fent ús de les competències a què es referix l'article 6 del Decret 7/2007, de 28 de juny, del president de la Generalitat, pel qual es determinen les conselleries en què s'organitza l'administració de la Generalitat.
Per tot això que s'ha exposat, acorden subscriure el present conveni, d'acord amb les següents:
Clàusules
Primera. Objecte del conveni
Incloure dins del Pla de Qualitat de Subministrament d'Energia Elèctrica que cal realitzar a la Comunitat Valenciana les obres dels programes d'actuació temporal en distribució per a la millora de la qualitat del servici, aprovades per la Direcció General d'Energia de la Generalitat de la Comunitat Valenciana, a l'empara del que disposa l'article 107.1 del Reial Decret 1955/2000, d'1 de desembre, plans de control de tensió i plans per a realitzar la neteja de la vegetació dels marges per on discórreguen línies elèctriques de distribució, segons establix l'article 4 l'Orde ITC/3860/2007, de 28 de desembre, per la qual es revisen les tarifes elèctriques a partir de l'1 de gener de 2008. Estes obres figuren en els annexos I, II i III del present conveni, respectivament. Així mateix, el conveni té com a objecte definir el model de cofinançament entre el Ministeri d'Indústria, Turisme i Comerç, la Generalitat i les corresponents empreses distribuïdores en el territori.
Durant la vigència del conveni, la Direcció General d'Energia de la Conselleria d'Infraestructures i Transport podrà autoritzar la realització d'obres de reserva, obres que s'inclouen en els citats annexos I, II i III, amb justificació prèvia suficient per part de l'empresa distribuïdora de la impossibilitat de dur a terme les obres inicialment previstes. La Direcció General d'Energia comunicarà els mencionats canvis a la Direcció General de Política Energètica i Mines, del Ministeri d'Indústria, Turisme i Comerç.
Cap de les obres incloses en este conveni podrà estar, al seu torn, finançada a través dels plans d'inversions a l'adaptació de línies elèctriques previstos en el Reial Decret 1432/2008, de 29 d'agost, pel qual s'establixen mesures per a la protecció de l'avifauna contra la col·lisió i l'electrocució en línies elèctriques d'alta tensió.
Segona. Finançament de les obres
La inversió total de les obres que s'han de realitzar a l'empara del que disposa el programa d'actuació temporal previst en la clàusula anterior és de 96.441.721 euros, 83.522.432,04 euros destinats a plans de millora de qualitat, 9.339.589,96 euros destinats a plans de control de tensió i 1.317.150 euros destinats a plans de neteja dels marges pels quals discórreguen línies elèctriques de distribució.
El finançament d'estes obres serà la següent:
- A càrrec de la tarifa per a 2008, la quantia total és de 9.734.733 euros, repartida entre els plans de la manera següent:
· 7.471.670 euros, destinats a obres per a millora de qualitat.
· 1.867.918 euros, destinats a obres per a plans de control de tensió.
· 395.145 euros, destinats a obres per a plans de neteja de vegetació.
- A càrrec de la Generalitat de la Comunitat Valenciana la quantia total és d'1.011.800 euros, repartida entre els plans de la manera següent:
· 809.440 euros, destinats a obres per a millora de qualitat.




\* \* \* \* \*


· 202.360 euros, destinats a obres per a plans de control de tensió
- A càrrec de les empreses distribuïdores la quantia total és de 10.729.857 euros, repartida entre els plans de la manera següent:
· 48.027.693,04 euros, destinats a obres per a millora de qualitat.
· 7.269.311,96 euros, destinats a obres per a plans de control de tensió
· 922.005 euros, destinats a obres per a plans de neteja de vegetació.
En conseqüència, el finançament de cada una de les obres realitzades corresponents als plans de millora de qualitat i de control de tensió, així com els plans de neteja de la vegetació dels marges per on discórreguen línies elèctriques de distribució serà calculada d'acord amb la classificació següent:

\* \* \* \* \*



Tercera. Presentació de certificats i liquidació
1. Justificació de les obres i liquidacions a càrrec de la tarifa 2008
La Direcció General d'Energia de la Conselleria d'Infraestructures i Transport, remetrà a la Direcció General de Política Energètica i Mines del Ministeri d'Indústria, Turisme i Comerç, els certificats de les obres realitzades d'acord amb el que establix el present conveni per als plans de millora de la qualitat i control de tensió, així com les seues corresponents actes de posada en marxa, junt amb l'informe on es constaten els objectius de qualitat previstos d'acord amb l'article 48.2 de la Llei del Sector Elèctric. En el cas dels plans de neteja dels marges per on discorren les línies elèctriques de distribució, la Direcció General d'Energia de la Conselleria d'Infraestructures i Transport remetrà a la Direcció General de Política Energètica i Mines del Ministeri d'Indústria, Turisme i Comerç, els certificats de les actuacions realitzades. La Direcció General de Política Energètica i Mines els remetrà a la Comissió Nacional d'Energia perquè efectue les liquidacions corresponents a les empreses distribuïdores a càrrec del compte obert en règim de depòsit per a estos efectes, d'acord amb el que establix l'article 4 l'Orde ITC/3860/2007, de 28 de desembre, per la qual es revisen les tarifes elèctriques a partir de l'1 de gener de 2008.
La data límit per a presentar l'últim dels certificats de les obres realitzades i les seues corresponents actes de posada en marxa a càrrec de la quantia de la tarifa 2008, serà la data d'expiració de vigència del present conveni. Excepcionalment, si per causes degudament justificades per la Direcció General d'Energia de la Conselleria d'Infraestructures i Transport, no es pogueren presentar els certificats, este termini es podrà prorrogar per un any.
2. Justificació de la despesa de l'aportació de la Generalitat de la Comunitat Valenciana i forma de pagament
L'aportació de la Generalitat es realitzarà després de la presentació dels certificats de les obres realitzades incloses en els programes aprovats i les seues corresponents actes de posada en marxa, junt amb l'informe en què s'acrediten els objectius de qualitat previstos d'acord amb l'article 48.2 de la Llei del Sector Elèctric.
L'aportació de la Generalitat s'efectuarà a càrrec dels exercicis pressupostaris 2009, 2010 i 2011, d'acord amb la distribució següent:
El finançament s'efectuarà a càrrec del programa 731.10, Energia, del capítol 7, del pressupost de la Generalitat.
La Conselleria d'Infraestructures i Transport podrà ajustar les aportacions corresponents a cada anualitat respecte a la distribució financera prevista, d'acord amb l'execució de les obres duta a terme, sempre que les disponibilitats pressupostàries de la Generalitat ho permeten.
El termini de presentació de la documentació justificativa de les obres realitzades s'establix fins al 15 de novembre de cada anualitat, no obstant això, la Direcció General d'Energia de la Conselleria d'Infraestructures i Transport podrà ampliar l'esmentat termini sempre dins dels límits establits per les ordens anuals de la Generalitat de tancament de l'exercici pressupostari.
Quarta. Seguiment del conveni
Sobre les obres, els certificats i els informes arreplegats en este conveni, la Direcció General de Política Energètica i Mines del Ministeri d'Indústria, Turisme i Comerç i la Direcció General d'Energia de la Conselleria d'Infraestructures i Transport de la Generalitat podran realitzar les inspeccions i els controls o les sol·licituds d'informació que considere convenients directament o a través de la Comissió Nacional d'Energia.
Cinquena. Règim jurídic del conveni
Este conveni té naturalesa administrativa. Es regirà per les estipulacions en este contingudes i, en allò no previst en estes, així com per a la resolució dels dubtes que pogueren presentar-se, pels principis de la Llei 30/2007, de 30 d'octubre, de Contractes del Sector Públic.
Les qüestions litigioses que pogueren suscitar-se entre les parts durant l'execució d'este s'intentaran resoldre de mutu acord. Si no fóra possible arribar a un acord, seran sotmeses a la jurisdicció contenciosa administrativa.
Sisena. Vigència
La vigència del conveni serà de dos anys comptadors de la data de la seua firma, sense perjuí que es puguen preveure despeses adequades a l'objecte d'este realitzades des de l'1 de gener de 2008. Si existira partida tarifària en anys successius podrà ser prorrogat en els termes, quanties i obres que s'establisquen de comú acord, sempre que cap de les zones estiga inclosa en un pla més de dos anys, d'acord amb el que disposa l'article 107.2.b) del Reial Decret 1955/2000, d'1 de desembre.
En tot cas, podrà finalitzar per:
- Acabament dels treballs amb anterioritat a la data límit de vigència del conveni.
- Denúncia fefaent d'alguna de les parts comunicada almenys amb un mes d'antelació.
- Incompliment per alguna de les parts de les obligacions previstes en este.
Sètena. Desenvolupament del conveni
Este conveni es desenvoluparà per mitjà d'acords particulars de col·laboració amb cada una de les empreses distribuïdores on es definisquen programes temporals de millora de la qualitat aprovats en la comunitat autònoma. En cada un dels mencionats acords particulars s'inclouran les obres integrades en estos de les relacionades en els annexos al present conveni, per mitjà de relació continguda així mateix en annexos a l'acord corresponent. Per a l'aplicació d'este conveni, els acords hauran de ser remesos a la Direcció General de Política Energètica i Mines del Ministeri d'Indústria, Turisme i Comerç en un termini màxim de 15 dies des de la seua firma i continguts dins de la vigència del present conveni.
I com a prova de conformitat amb tot el que s'ha exposat, en el contingut del qual s'afirmen i es ratifiquen, subscriuen el present acord en dos exemplars i a un sol efecte, al lloc i en la data amunt indicats.
El secretari general d'Energia: Pedro Luis Marín Uribe.
El conseller d'Infraestructures i Transport: Mario Flores Lanuza.